અત્યાર સુધી બધી ચીજવસ્તુઓ બમણા ભાવે ખરીદવાને લીધે (વેપારીઓની છેતરપિંડીને લીધે) આપણી મૂળભૂત મફતિયા વૃત્તિ લગભગ નષ્ટપ્રાય થવા આવી હતી. એટલે આવી જુદી જુદી સ્કીમે મફતિયા વૃત્તિનો જીર્ણોદ્ધાર કરવા ‘સંભવામિ યુગે યુગે’નું કામ કર્યું. આપણી મફતિયા વૃત્તિ ઉજાગર થઈ અને વેપારીઓ સ્કીમને ગાંગડે શાહુકાર થઈ ગયા !! ઊઠતાવેંત ‘નંદ ઘેર આનંદ’ થાય એ માટે ટૂથપેસ્ટ સાથે બ્રશ ફ્રી…. ચાની સાથે કપ-રકાબી ફ્રી… ચાદર સાથે ટુવાલ ફ્રી… ટુવાલ સાથે નેપ્કિન ફ્રી…. નેપ્કિન સાથે હાથરૂમાલ ફ્રી… હાથરૂમાલ સાથે એ ધોવા માટે સાબુ ફ્રી…! આ ફ્રીના ચક્કરમાં મૂળચંદનું માઈન્ડ ફ્રીજ થઈ ગયું !